CELEX: 32020R0857
Language: hr
Date: 2020-06-17 00:00:00
Title: Provedbena uredba Komisije (EU) 2020/857 оd 17. lipnja 2020. o utvrđivanju načela koja treba sadržavati ugovor između Europske komisije i registra vršne domene .eu u skladu s Uredbom (EU) 2019/517 Europskog parlamenta i Vijeća (Tekst značajan za EGP)

19.6.2020   
               
               
                  HR
               
               
                  Službeni list Europske unije
               
               
                  L 195/52
               
            
         PROVEDBENA UREDBA KOMISIJE (EU) 2020/857
         оd 17. lipnja 2020.
         o utvrđivanju načela koja treba sadržavati ugovor između Europske komisije i registra vršne domene .eu u skladu s Uredbom (EU) 2019/517 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/517 Europskog parlamenta i Vijeća od 19. ožujka 2019. o uvođenju i funkcioniranju vršne domene .eu, izmjeni i stavljanju izvan snage Uredbe (EZ) br. 733/2002 i stavljanju izvan snage Uredbe Komisije (EZ) br. 874/2004 (1), a posebno njezin članak 8. stavak 2.,
         budući da:
         
                     (1)
                  
                  
                     Svrha je ove Uredbe utvrditi načela koja treba sadržavati ugovor između Komisije i registra za organizaciju i vođenje vršne domene .eu i upravljanje njome.
                  
               
                     (2)
                  
                  
                     Registar bi vršnom domenom .eu trebao upravljati na način kojim se jača identitet Unije te promiču vrijednosti Unije na internetu i korištenje nazivâ domene .eu.
                  
               
                     (3)
                  
                  
                     Kako bi vršna domena .eu bila dostupnija svima koji imaju pravo registrirati naziv domene .eu na temelju Uredbe (EU) 2019/517 i kako bi se više koristila, registar bi, na Komisijin zahtjev, trebao nuditi usluge registrara u određenim slabije pokrivenim zemljopisnim područjima Unije ili određenim kategorijama korisnika koje utvrdi Komisija.
                  
               
                     (4)
                  
                  
                     Kako bi se ispunile obveze utvrđene Uredbom (EU) 2019/517, bitno je da registar, u suradnji s Komisijom i, ako to Komisija zatraži, uzimajući u obzir mišljenje višedioničke savjetodavne skupine osnovane Uredbom (EU) 2019/517 osigura dobro upravljanje vršnom domenom .eu.
                  
               
                     (5)
                  
                  
                     Kako bi vršna domena .eu bila konkurentna i naveliko korištena, registar bi trebao težiti izvrsnosti u radu i pružati visokokvalitetne usluge po konkurentnim cijenama. U suradnji s nadležnim tijelima i primjenom najmodernijih metodologija i tehnologija trebao bi jamčiti povjerenje, sigurnost i zaštitu potrošača.
                  
               
                     (6)
                  
                  
                     Svojim bi proračunom trebao upravljati u skladu s načelima dobrog financijskog upravljanja, osobito načelima ekonomičnosti, učinkovitosti i djelotvornosti. Eventualni godišnji višak nakon troškova i ulaganja trebalo bi prenijeti u proračun Unije.
                  
               
                     (7)
                  
                  
                     Registar bi trebao osigurati kontinuitet usluga i funkcioniranje vršne domene .eu. U tu bi svrhu trebao imati i redovito ažurirati plan poslovnog oporavka.
                  
               
                     (8)
                  
                  
                     Registar bi trebao doprinositi ispunjavanju ciljeva Unije u upravljanju internetom koji su izneseni u Zaključcima Vijeća o upravljanju internetom od 27. studenoga 2014. i u Komunikaciji Komisije o politici interneta i upravljanju internetom – Uloga Europe u oblikovanju budućnosti upravljanja internetom (2) Na Komisijin zahtjev registar može dio godišnjeg viška odvojiti za financiranje ostvarenja ciljeva upravljanja internetom.
                  
               
                     (9)
                  
                  
                     Radi povećanja povjerenja javnosti u internetski prostor i zaštite zakonitih prava definiranih pravom Unije, registar bi trebao provoditi sve potrebne mjere za sprečavanje i suzbijanje sumnjivih registracija i zlouporaba pri registraciji. Pritom bi trebao surađivati s Uredom Europske unije za intelektualno vlasništvo i drugim agencijama Unije.
                  
               
                     (10)
                  
                  
                     Kako bi krajnji korisnici stekli veće povjerenje u vršnu domenu .eu i kako bi se postigao visok stupanj zaštite potrošača, registar bi pri pružanju usluga trebao primjenjivati mjere za kibersigurnost sustavâ.
                  
               
                     (11)
                  
                  
                     Za rješavanje ugovornih sporova o nazivima domena .eu registar bi trebao imati jednostavne i učinkovite postupke.
                  
               
                     (12)
                  
                  
                     Nadalje, za sigurnost, stabilnost i otpornost sustava naziva domena presudno je voditi točne baze naziva domena i registracijskih podataka te pružati zakonit pristup takvim podacima, u skladu s pravilima Unije o zaštiti podataka. Radi toga bi registar trebao prikupljati i jamčiti cjelovitost i dostupnost podataka WHOIS za vršnu domenu .eu i na primjerene načine omogućiti zakonit pristup tim podacima u skladu s pravilima Unije o zaštiti podataka. Trebao bi uvesti odgovarajuće mjere za sprečavanje i ispravljanje netočnih registracijskih podataka.
                  
               
                     (13)
                  
                  
                     Mjere predviđene ovom Uredbom u skladu su s mišljenjem Odbora za komunikacije (COCOM), osnovanog Direktivom (EU) 2018/1972 Europskog parlamenta i Vijeća (3),
                  
               DONIJELA JE OVU UREDBU:
         
            Članak 1.
            Predmet
            Ovom se Uredbom utvrđuju načela koja treba sadržavati ugovor između Komisije i registra za organizaciju i vođenje vršne domene .eu i upravljanje njome u skladu s Uredbom (EU) 2019/517.
         
         
            Članak 2.
            Promicanje vrijednosti Unije na internetu
            
               1.   Registar doprinosi jačanju identiteta Unije i promicanju vrijednosti Unije na internetu. Konkretno, registar svojim politikama i interakcijom s registrarima, registrantima i drugim dionicima promiče otvorenost, inovacije, višejezičnost i pristupačnost, slobodu izražavanja i informiranja, poštovanje ljudskih prava i vladavinu prava te poduzima mjere za promicanje sigurnosti korisnika na internetu i poštovanje njihove privatnosti.
            
            
               2.   Registar aktivno promiče upotrebu svih službenih jezika Unije.
            
         
         
            Članak 3.
            Promicanje vršne domene .eu
            
               1.   Registar informira javnost o vršnoj domeni .eu i promiče njezino korištenje unutar Unije u cilju podupiranja jedinstvenog digitalnog tržišta, izgradnje internetskog europskog identiteta i poticanja prekograničnih internetskih aktivnosti.
            
            
               2.   Kako bi se potaknulo korištenje vršne domene .eu u određenim slabije pokrivenim zemljopisnim područjima u Uniji ili među određenim kategorijama registranata, registar, na Komisijin zahtjev, djeluje kao registrar pružanjem usluga registracije naziva domena izravno registrantima. Ta se aktivnost ograničava na zemljopisna područja i kategorije registranata koje utvrdi Komisija.
            
            
               3.   Registar promiče korištenje vršne domene .eu u svim njezinim postojećim inačicama i na svim europskim jezicima.
            
         
         
            Članak 4.
            Dobro upravljanje
            
               1.   Registar osigurava dobro upravljanje vršnom domenom .eu. Unutarnje upravljačko ustrojstvo registra mora biti takvo da osigurava široku zastupljenost dionika, učinkovitost, djelotvornost, odgovornost, transparentnost i ažurnost.
            
            
               2.   Pri ispravljanju nedostataka ili poboljšavanju organizacije i vođenja vršne domene .eu i upravljanja njome registar se savjetuje i surađuje s Komisijom te provodi njezine posebne upute o vršnoj domeni .eu i, ako to Komisija zatraži, uzima u obzir mišljenja višedioničke savjetodavne skupine.
            
         
         
            Članak 5.
            Dobro vođenje
            
               1.   Registar vodi vršnu domenu .eu u javnom interesu s ciljem jačanja povjerenja javnosti u internetsko okružje.
            
            
               2.   Registar teži izvrsnosti u radu i pružanju visokokvalitetnih usluga po konkurentnim cijenama.
            
            
               3.   Registar provodi postupke kojima se osigurava da su vođenje vršne domene .eu i upravljanje njome u skladu s načelima transparentnosti, sigurnosti, stabilnosti, predvidljivosti, pouzdanosti, dostupnosti, učinkovitosti, nediskriminacije te da se tim vođenjem i upravljanjem osiguravaju pošteni uvjeti tržišnog natjecanja i zaštite potrošača u skladu s pravom Unije.
            
            
               4.   Registar uspostavlja postupke kojima osigurava da registrarima pruža usluge i informacije pod jednakim uvjetima i jednako kvalitetno kao kad to čini za vlastite ekvivalentne službe, osobito kad djeluje kao registrar u skladu s člankom 3. stavkom 2.
            
            
               5.   Registar vodi vršnu domenu .eu u skladu s načelima dobrog financijskog upravljanja. Na Komisijin zahtjev registar dostavlja dokaze o poštovanju tih načela, osobito o tome kako je rasporedio financijske i ljudske resurse pri provedbi ugovora. Najmanje svake dvije godine nad registrom se provodi vanjska revizija.
            
            
               6.   Registar svoje usluge nudi na svim službenim jezicima Unije.
            
         
         
            Članak 6.
            Sigurnost i zaštita potrošača
            
               1.   Registar osigurava visoku razinu sigurnosti mreže i informacijskih sustava koje upotrebljava pri vođenju vršne domene .eu. Pritom provodi posebne politike i postupa u skladu s najmodernijim načinima upravljanja rizicima u području kibersigurnosti.
            
            
               2.   Registar donosi plan kontinuiteta i oporavka poslovanja uz prethodnu pisanu suglasnost Komisije. Registar redovito revidira taj plan uz prethodnu pisanu suglasnost Komisije.
            
            
               3.   Registar je dužan:
               
                           (a)
                        
                        
                           registrarima i registrantima staviti na raspolaganje najmodernije alate i tehnologije da se zaštitite od kibersigurnosnih prijetnji;
                        
                     
                           (b)
                        
                        
                           primjenjivati napredne metodologije za sprečavanje zlouporaba pri registraciji.
                        
                     
         
         
            Članak 7.
            Naknade i višak
            
               1.   Registar unaprijed obavješćuje Komisiju o naknadama koje namjerava odrediti za registraciju naziva domene .eu i informira je o tome u kakvom su odnosu s nastalim troškovima. Registar objavljuje iznose naknada.
            
            
               2.   Na kraju svake obračunske godine registar u proračun Unije prenosi sav evidentirani višak koji nije uložio u poboljšanje kvalitete svojih usluga ili ispunjavanje ciljeva Unije u upravljanju internetom.
            
            
               3.   Registar obavješćuje Komisiju o iznosima koja je namijenio za ulaganja i za koje se očekuje da će biti oduzeti od iznosa mogućeg viška koji se prenosi u proračun Unije.
            
         
         
            Članak 8.
            Upravljanje internetom
            
               1.   Registar doprinosi ispunjavanju ciljeva Unije u upravljanju internetom. Pritom surađuje s Komisijom i, ako to Komisija zatraži, uzima u obzir mišljenja višedioničke savjetodavne skupine za vršnu domenu .eu.
            
            
               2.   Na Komisijin zahtjev dio viška koji generira vršna domena .eu registar izdvaja za doprinos ispunjavanju ciljeva Unije u upravljanju internetom.
            
            
               3.   Registar ima podroban plan za financiranje ispunjavanje ciljeva Unije u upravljanju internetom. Taj plan donosi uz prethodnu pisanu suglasnost Komisije.
            
         
         
            Članak 9.
            Sumnjive registracije i zlouporabe pri registraciji
            
               1.   Registar ima uspostavljene politike i postupke za aktivno suzbijanje sumnjivih registracija i zlouporaba pri registraciji u vršnoj domeni .eu u skladu s člankom 11. točkama (b), (c) i (e) Uredbe (EU) 2019/517. Pritom surađuje s Uredom Europske unije za intelektualno vlasništvo i drugim agencijama Unije.
            
            
               2.   Registar uzima u obzir barem prava intelektualnog vlasništva obuhvaćena Izjavom Komisije 2005/295/EZ (4), uključujući autorska prava, žigove i oznake zemljopisnog podrijetla uređene pravom Unije ili nacionalnim pravom te, ako su zaštićeni nacionalnim pravom u državama članicama u kojima su dodijeljeni: neregistrirane žigove, trgovačka imena, poslovne identifikatore, tvrtke, obiteljska imena i karakteristične naslove zaštićenih književnih i umjetničkih djela.
            
            
               3.   Radi suzbijanja sumnjivih registracija i zlouporaba pri registraciji, registar ima uspostavljene politike i postupke za točnost registracijskih podataka, osobito identifikacijskih podataka registranata. Registar osigurava da registrari postupaju s registracijama u skladu s načelima sigurnosti i točnosti podatka te u skladu s pravom Unije.
            
            
               4.   Registar ima uspostavljene politike i postupke za registracijske zahtjeve te za provjeru registracijskih kriterija i podataka registranata kojima osigurava da se svaka provjera informacija provede prije registracije ili naknadno, na inicijativu registra ili kao rezultat spora o registraciji predmetnog naziva domene.
            
         
         
            Članak 10.
            Opoziv naziva domena
            
               1.   Registar provodi politike i postupke za opoziv naziva domena na vlastitu inicijativu kako je opisano u članku 4. stavku 3. Uredbe (EU) 2019/517 ili odgovarajućim izvansudskim ili sudskim postupkom. Registar osobito opoziva nazive domena koji su registrirani bez prava ili legitimnog interesa za dotični naziv ili koji se koriste u zloj vjeri.
            
            
               2.   Postupak opoziva naziva domena uključuje obavješćivanje nositelja naziva domene i daje nositelju mogućnost poduzimanja odgovarajućih mjera.
            
         
         
            Članak 11.
            Postupak alternativnog rješavanja sporova
            
               1.   Registar osigurava jednostavne, dostupne, učinkovite i jedinstvene postupke za rješavanje ugovornih sporova o nazivima domena .eu.
            
            
               2.   Pravila za postupke alternativnog rješavanja sporova koje uspostavi registar moraju biti u skladu s Direktivom 2013/11/EU Europskog parlamenta i Vijeća (5). U njima se uzimaju u obzir najbolja rješenja iz međunarodne prakse u tom području, uključujući relevantne preporuke Svjetske organizacije za intelektualno vlasništvo, i moraju biti u skladu s jedinstvenim postupovnim pravilima usklađenima s pravilima o rješavanju sporova o nazivima domena utvrđenima u jedinstvenoj politici ICANN-a.
            
            
               3.   Registar može odabrati ugledna tijela za alternativno rješavanje sporova s odgovarajućom stručnošću. Postupak tog odabira je objektivan, transparentan i nediskriminacijski. Registar objavljuje popis tih tijela.
            
         
         
            Članak 12.
            Baze podataka s nazivima domena i registracijskim podacima
            
               1.   Registar ima uspostavljene politike i postupke kojima osigurava točnost i ažuriranost informacija u bazi podataka WHOIS te usklađenost pristupa tim podacima i objave tih podataka s pravilima Unije o zaštiti podataka.
            
            
               2.   Namjerno davanje netočnih informacija temelj je za zaključak da su pri registraciji naziva domene prekršeni uvjeti registracije.
            
         
         
            Članak 13.
            Suradnja s nadležnim tijelima
            
               1.   Registar surađuje s nadležnim tijelima koja sudjeluju u borbi protiv kiberkriminaliteta. Surađuje i s nadležnim tijelima te javnim i privatnim tijelima koja sudjeluju u borbi protiv sumnjivih registracija i zlouporaba pri registraciji te djeluju u područjima kibersigurnosti i informacijske sigurnosti, zaštite potrošača i zaštite temeljnih prava. Nadležnim tijelima i javnim tijelima daje pristup podacima u skladu s pravom Unije ili nacionalnim pravom usklađenim s pravom Unije, među ostalim u skladu s nalozima sudova ili nadležnih tijela s odgovarajućim ovlastima.
            
            
               2.   Registar uspostavlja postupke za olakšavanje suradnje s nadležnim tijelima te javnim i privatnim tijelima.
            
         
         
            Članak 14.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. lipnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 91, 29.3.2019., str. 25.
         
         
            (2)  COM(2014) 072.
         
            (3)  Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).
         
            (4)  Izjava Komisije o članku 2. Direktive 2004/48/EZ Europskog parlamenta i Vijeća o provedbi prava intelektualnog vlasništva (SL L 94, 13.4.2005., str. 37.).
         
            (5)  Direktiva 2013/11/EU Europskog parlamenta i Vijeća od 21. svibnja 2013. o alternativnom rješavanju potrošačkih sporova i izmjeni Uredbe (EZ) br. 2006/2004 i Direktive 2009/22/EZ (SL L 165, 18.6.2013., str. 63.).